Document ID: 32012R0583

KOMISIJOS REGLAMENTAS (ES) Nr. 583/2012
2012 m. liepos 2 d.
kuriuo dėl polisorbatų (E 432-436) naudojimo kokosų piene iš dalies keičiamas Europos Parlamento ir Tarybos reglamento (EB) Nr. 1333/2008 II priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
šis sąrašas gali būti iš dalies pakeistas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
(3)
pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus paraišką;
(4)
buvo pateikta ir valstybėms narėms perduota paraiška dėl polioksietileno sorbitano monooleato (polisorbatas 80, E 433) naudojimo kaip emulsiklio kokosų piene;
(5)
kokosų pienas - homogenizuotas vaisių gaminys iš kokoso požievinio sluoksnio ir vandens - be emulsiklio netenka emulsijos pavidalo. Trečiosiose šalyse polioksietileno sorbitano monooleatas (polisorbatas 80, E 433) ir polisorbatai (E 432-436) buvo patvirtinti kaip šiam tikslui tinkamiausi emulsikliai;
(6)
1983 m. liepos 8 d. (3) nuomonėje Maisto produktų mokslinis komitetas nustatė polisorbatų grupės (E 432-436) leidžiamą paros dozę (LPD) - 10 mg/kg kūno masės per parą. Komisijos maisto priedų suvartojimo Europos Sąjungoje ataskaitoje (4) prieita prie išvados, kad reikia realiau įvertinti polisorbatų (E 432-436) suvartojimą remiantis dabartiniu maisto priedų naudojimo lygiu. Numatoma, kad Europos maisto saugos tarnyba (toliau - Tarnyba) įvertins tokį suvartojimą atlikdama polisorbatų (E 432-436) pakartotinį vertinimą iki 2016 m. pabaigos, kaip numatyta Komisijos reglamente (ES) Nr. 257/2010 (5). Iki to laiko dėl galimo naudojimo išplėtimo turėtų būti tiriami tik šių medžiagų bendram suvartojamam kiekiui nereikšmingi veiksniai. Kaip nustatyta remiantis pareiškėjo pateiktais bendrais duomenimis apie kokosų pieno paskirstymą rinkoje, numatomas polisorbatų (E 432-436) suvartojamas kiekis dėl jų naudojimo kokosų piene tebėra daug žemesnis nei LPD, todėl jis nedarys reikšmingo papildomo poveikio. Kokosų pienas nėra plačiai naudojamas produktas; jis daugiausia naudojamas azijietiškam maistui ir desertams ruošti. Nustatytas suvartojimo pokytis yra nedidelis ir sudaro mažiau nei 1 % LPD - tai nėra reikšmingas suvartojimo pasikeitimas. Todėl nemanoma, kad išplėtus tokį naudojimą kiltų pavojus saugai;
(7)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas polisorbatus (E 432-436) naudoti kaip emulsiklį kokosų piene yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Tarnybos pateikti nuomonę;
(8)
Reglamento (EB) Nr. 1333/2008 II priede polisorbatus (E 432-436) leidžiama naudoti kaip grupę, nes jie priklauso tai pačiai medžiagų, apibrėžiamų kaip dalinių sorbitolio ir jo monoanhidridų ir dianhidridų esterių bei riebalų rūgščių mišiniai, cheminei grupei. Todėl tikslinga kokosų piene leisti naudoti visus polisorbatus (E 432-436), o ne tik maisto priedą polioksietileno sorbitano monooleatą (polisorbatas 80, E 433);
(9)
laikantis 2011 m. lapkričio 11 d. Komisijos reglamento (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (6), pereinamojo laikotarpio nuostatų, II priedas, kuriame pateikiamas Sąjungos maisto priedų, leistinų naudoti maisto produktuose, sąrašas ir jų naudojimo sąlygos, taikomas nuo 2013 m. birželio 1 d. Siekiant leisti polisorbatus (E 432-436) kokosų piene naudoti anksčiau, būtina patikslinti ankstesnę taikymo datą, susijusią su tuo maisto priedu;
(10)
todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
(11)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 2 d.

Labels: 0
3
17